b'\n_START_ARTICLE_\nSeleu\xc8\x99, Arad\n_START_SECTION_\nLocalizarea\n_START_PARAGRAPH_\nSeleu\xc8\x99 este situat \xc3\xaen centrul jude\xc8\x9bului Arad, cu o altidunine cuprins\xc4\x83 \xc3\xaentre 110 \xc8\x99i 112 m. _NEWLINE_Este amplasat pe o important\xc4\x83 re\xc8\x9bea de comunica\xc8\x9bie rutier\xc4\x83 (pe DJ 709 \xc8\x99i DJ 792, la 41,6 km de mun. Arad, 5 km de Ora\xc8\x99ul P\xc3\xa2ncota \xc8\x99i 12 km de ora\xc8\x99ul Ineu, \xc8\x99i este deservit\xc4\x83 de re\xc8\x9beaua feroviar\xc4\x83 (linia Arad \xe2\x80\x93 Brad)._NEWLINE_Comunele \xc3\xaenvecinate sunt: la nord-est ora\xc8\x99ul Ineu, la est comuna T\xc3\xa2rnova, la sud ora\xc8\x99ul P\xc3\xa2ncota, la vest Comuna Z\xc4\x83rand, la nord Comuna \xc8\x98icula, la sud-est ora\xc8\x99ul S\xc3\xa2ntana.\n_START_SECTION_\nGeografia\n_START_PARAGRAPH_\nLocalitatea este amplasat\xc4\x83 \xc3\xaen c\xc3\xa2mpia Cri\xc8\x99urilor, \xc3\xaen depresiunea Z\xc4\x83randului._NEWLINE_La contactul c\xc3\xa2mpiei joase cu glacisul din estul localit\xc4\x83\xc8\x9bii Seleu\xc8\x99, apar o serie de zone m\xc8\x99\xc4\x83\xc8\x99tinoase \xc8\x99i lacuri mici. Tendinta general\xc4\x83 a reliefului este de \xc3\xaen\xc4\x83l\xc8\x9bare, ca urmare a proceselor de acumulare din v\xc4\x83ile r\xc3\xa2urilor care o str\xc4\x83bat._NEWLINE_Aceast\xc4\x83 c\xc3\xa2mpie se afl\xc4\x83 \xc3\xaen faza de trecere de la stadiul de mla\xc8\x99tin\xc4\x83 la cel de c\xc3\xa2mpie aluvionar\xc4\x83 semidrenat\xc4\x83. Rolul important al Cri\xc8\x99ului \xc3\xaen acest proces este diminuat de lucr\xc4\x83rile de \xc3\xaendiguire.\n_START_SECTION_\nRelieful\n_START_PARAGRAPH_\nSeleu\xc8\x99 se afl\xc4\x83 pe un relief ale c\xc4\x83rui caracteristici morfografice sunt asem\xc4\x83n\xc4\x83toare C\xc3\xa2mpiei Banatului. Fiind situat la circa 110 m altitudine, este inclus\xc4\x83 \xc3\xaen C\xc3\xa2mpia Cri\xc8\x99ului, care a luat na\xc8\x99tere prin depunerea sedimentelor transportate de R\xc3\xa2ul "Cri\xc8\x99ul Alb" la marginea vechiului lac Panonic.\n_START_SECTION_\nHidrologia\n_START_PARAGRAPH_\nApele subterane se \xc3\xaent\xc3\xa2lnesc la ad\xc3\xa2ncimi de 0 \xe2\x80\x93 5 m, \xc3\xaen zona de c\xc3\xa2mpie._NEWLINE_Regimul de alimentare a apelor freatice este cu alimentare mixt\xc4\x83 (pluvial \xc8\x99i din v\xc4\x83ile ce coboar\xc4\x83 din dealuri). Oscila\xc8\x9biile de nivel ale apelor freatice sunt mici (sub 0,5m)._NEWLINE_Calitatea apelor freatice este bun\xc4\x83, ceea ce face posibil\xc4\x83 utilizarea lor \xc3\xaen alimentarea cu ap\xc4\x83 a gospod\xc4\x83riilor din Seleu\xc8\x99._NEWLINE_Principalele ape de suprafa\xc8\x9b\xc4\x83 sunt: Cri\xc8\x99ul Alb, Valea Cigherului cu afluentul Valea Mare, Valea P\xc3\xa2ncotei, Valea Gut, canalul Matca\xc8\x99i unele ape cu caracter predominant toren\xc8\x9bial._NEWLINE_Varia\xc8\x9bia debitelor lunare multianuale ale precipita\xc8\x9biilor indic\xc4\x83 un nivel ridicat \xc3\xaen lunile ianuarie \xc8\x99i februarie (aprox. 25% din debitul anual total) cu p\xc4\x83strarea unor valori ridicate p\xc3\xa2n\xc4\x83 \xc3\xaen luna iunie; din luna iulie se observ\xc4\x83 o sc\xc4\x83dere a debitelor ce atinge un minim \xc3\xaen luna septembrie; din luna noiembrie debitele \xc3\xaencep din nou s\xc4\x83 cresc\xc4\x83, cu o acccentuare \xc3\xaen decembrie, ce va continua \xc3\xaen lunile ianuarie \xc8\x99i februarie._NEWLINE_Debitele precipita\xc8\x9biilor provin din z\xc4\x83pezi, ploi sau sunt mixte. Debitele maxime sunt date de precipita\xc8\x9bii de natura ploilor.\n_START_SECTION_\nClima\n_START_PARAGRAPH_\nContinental-moderat\xc4\x83, cu slabe influen\xc8\x9be mediteraneene. Altitudinea relativ mic\xc4\x83, \xc3\xaen medie de 110 m, se remarc\xc4\x83 climatic \xc3\xaen diferen\xc8\x9be mai atenuate ale temperaturilor din succesiunea anotimpurilor, \xc3\xaentr-o distribu\xc8\x9bie anual\xc4\x83 uniform\xc4\x83 a elementelor dinamice \xc8\x99i \xc3\xaentr-o reparti\xc8\x9bie omogen\xc4\x83 a radia\xc8\x9biei solare. Vara, ca urmare a cre\xc8\x99terii intensit\xc4\x83\xc8\x9bii radia\xc8\x9biei solare (peste 15 cal/cm2/lun\xc4\x83) \xc8\x99i a predomin\xc4\x83rii timpului senin, temperatura aerului \xc3\xaenregistreaz\xc4\x83 valori ridicate \xe2\x80\x93 media lunar\xc4\x83 dep\xc4\x83\xc8\x99ind 20oC._NEWLINE_-Temperatura medie anual\xc4\x83: 12,39 o C;_NEWLINE_-Temperatura maxim\xc4\x83 absolut\xc4\x83: 37,4 o C;_NEWLINE_-Temperatura minim\xc4\x83 absolut\xc4\x83\xc2\xa0: \xe2\x80\x9316,5 o C;_NEWLINE_-Precipita\xc8\x9bii: 45,93 l/m2;_NEWLINE_-V\xc3\xa2nt mediu: 2,575 l/m2;\n_START_SECTION_\nReligia\n_START_PARAGRAPH_\n\xc3\x8en Seleu\xc8\x99 exist\xc4\x83 trei culte religioase: ortodox, cu o mare pondere din popula\xc8\x9bie , penticostal \xc8\x99i baptist, fiecare cult av\xc3\xa2nd propria sa biseric\xc4\x83.\n_START_SECTION_\nIstoric\n_START_PARAGRAPH_\n- mileniul I - incursiunile popoarelor migratoare: go\xc8\x9bi, huni, gepizi, avari, slavi;_NEWLINE_- sec VIII-IX, definitivarea procesului de etnogenez\xc4\x83 a poporului rom\xc3\xa2n;_NEWLINE_- 1028 - voievodatul lui Ahtum este cucerit de c\xc4\x83tre armata cavalerilor unguri; popula\xc8\x9bia rom\xc3\xa2neasc\xc4\x83 se regrupeaz\xc4\x83 \xc3\xaen voievodate \xc8\x99i cnezate de mai mic\xc4\x83 \xc3\xaentindere, p\xc4\x83str\xc3\xa2ndu-\xc8\x99i identitatea politic\xc4\x83 \xc8\x99i religioas\xc4\x83._NEWLINE_- sec. XIV \xe2\x80\x93 XV - prima atestare documentar\xc4\x83 a localit\xc4\x83\xc8\x9bilor Iermata (1387) \xc8\x99i Seleu\xc8\x99 (1489);_NEWLINE_- 1508 \xe2\x80\x93 atestarea documentar\xc4\x83 a localit\xc4\x83\xc8\x9bii Moroda;_NEWLINE_- 1527 \xe2\x80\x93 lupta dintre principele transilvaniei Ioan Zapolya \xc8\x99i \xc8\x9b\xc4\x83ranii r\xc4\x83scula\xc8\x9bi, condu\xc8\x99i de Ioan Nenada;_NEWLINE_- sec. XVII \xe2\x80\x93 XVIII \xe2\x80\x93 construirea podului turcesc peste Cigher (lungime 62 m, l\xc4\x83\xc8\x9bime 9 m, \xc4\x83n\xc4\x83\xc8\x9b\xc8\x99ime 7 m);_NEWLINE_- 1796 \xe2\x80\x93 1811 \xe2\x80\x93 a tr\xc4\x83it \xc3\xaen comun\xc4\x83 Nicolae Horga Popovici, reprezentant al \xc8\x99colii Ardelene. Tip\xc4\x83re\xc8\x99te \xc3\xaen 1807 la Buda lucrarea \xe2\x80\x9eOglinda omului \xc3\xaen\xc8\x9belept\xe2\x80\x9d iar \xc3\xaen 1808 la Oradea una dintre primele poezii rom\xc3\xa2ne\xc8\x99ti;_NEWLINE_- 1804 \xe2\x80\x93 Ladislau Nagy de Peretseny ce func\xc8\x9biona ca notar \xc3\xaen comun\xc4\x83, public\xc4\x83 \xc3\xaen volumul s\xc4\x83u \xe2\x80\x9eOrodias\xe2\x80\x9d \xc8\x99i fragmente \xc3\xaencredin\xc8\x9bate din opera lui Gheorghe \xc8\x98incai;_NEWLINE_- 13 august 1849 \xe2\x80\x93 dezarmarea armatei revolu\xc8\x9bionare maghiare de c\xc4\x83tre armata \xc8\x9barului rus, \xc3\xaen locul numit \xe2\x80\x9eLa moar\xc4\x83\xe2\x80\x9d;_NEWLINE_- 1863 \xe2\x80\x93 1931 \xe2\x80\x93 func\xc8\x9bioneaz\xc4\x83 ca \xc3\xaenv\xc4\x83\xc8\x9b\xc4\x83tor \xc3\xaen comun\xc4\x83 Ion Vidu (1863-1931), muzicolog \xc8\x99i colec\xc8\x9bionar al operelor folclorice rom\xc3\xa2ne\xc8\x99ti;_NEWLINE_- 1989 - Revolu\xc8\x9bia de eliberare de sub dictatura comunist\xc4\x83;_NEWLINE_- 1992 \xe2\x80\x93 primele alegeri locale democratice._NEWLINE_Prima atestare documentar\xc4\x83 a  localit\xc4\x83\xc8\x9bii Seleu\xc8\x99 dateaz\xc4\x83 din anul 1113. Satul Iermata este atestat documentar \xc3\xaen anul 1387, iar satul Moroda \xc3\xaen anul 1508.\n_START_SECTION_\nEconomia\n_START_PARAGRAPH_\nLegumicultura, cultura cerealelor, cultura plantelor tehnice precum \xc8\x99i cre\xc8\x99terea animalelor sunt pricipalele sectoare ale agriculturii r\xc4\x83spunz\xc4\x83toare de sus\xc8\x9binerea economiei locale.\n_START_SECTION_\nTurism\n_START_PARAGRAPH_\nDin punct de vedere turistic, Seleu\xc8\x99 este cunoscut datorit\xc4\x83 amenaj\xc4\x83rilor piscicole realizate aici \xc8\x99i nu \xc3\xaen ultimul r\xc3\xa2nd pentru podul turcesc, monument istoric \xc8\x99i de arhitectur\xc4\x83 datat din secolele al XV-lea - al XVIIlea, construit peste r\xc3\xa2ul Cigher.\n_START_SECTION_\nPatrimoniul arhitectural\n_START_PARAGRAPH_\n\xc3\x8en Seleu\xc8\x99 exist\xc4\x83 cl\xc4\x83diri monumente de arhitectur\xc4\x83, din care amintim biserica cu hramul \xe2\x80\x9eAdormirea Maicii Domnului\xe2\x80\x9d, ridicat\xc4\x83 \xc3\xaen 1726, din lemn, sfin\xc8\x9bit\xc4\x83 \xc3\xaen 1745 \xc8\x99i reconstruit\xc4\x83, din c\xc4\x83r\xc4\x83mid\xc4\x83, \xc3\xaen anul 1870._NEWLINE_Aflat\xc4\x83 la \xc3\xaentret\xc4\x83ierea unor importante drumuri comerciale, localitatea se dezvolt\xc4\x83 puternic \xc3\xaen secolul XVIII._NEWLINE_\xc3\x8en secolele XVIII - XIX se pun bazele actualelor canale \xc8\x99i diguri, ca urmare a rev\xc4\x83rs\xc4\x83rilor Cigherului. Aceste lucr\xc4\x83ri creeaz\xc4\x83 complexa re\xc8\x9bea de canale legate de \xe2\x80\x9eCanalul Morilor\xe2\x80\x9d ce avea chiar aceast\xc4\x83 destina\xc8\x9bie, de antrenare a morilor situate pe cursul s\xc4\x83u._NEWLINE_Dup\xc4\x83 cel de -al Doilea R\xc4\x83zboi Mondial Seleu\xc8\x99ul se dezvolt\xc4\x83 ca localitate agricol\xc4\x83 \xc8\x99i prelucr\xc4\x83toare.'